बूटे माझी के इहे चिंता खइले जात बा कि उनकर पोता-पोती सभ कइसे पलाई-पोसाई. उनकर बेटा अपना पाछू छव गो लइकी आउर दू गो लइका छोड़ के चल बसले. लरिकन के देखे वाला दादी के इलावे केहू नइखे. पोता-पोती में से सबले छोट छव बरिस के जानकी बाड़ी. "मालूम ना हम एह लोग के कइसे पोसम," 70 बरिस के गोंड आदिवासी के कहनाम बा. लरिकन सभ के दादी उड़ीसा के बलांगीर जिला के हिआल गांव के रहे वाला बाड़ी.
बूटे के बेटा नरूपा माझी 50 बरिस के रहस, जब दू बरिस पहिले उनकर मौत हो गइस. परिवार के लागेला कि अइसन उनकर किडनी फेल होखे से भइल. नरूपा प्रवासी मजूर रहस. आपन 47 बरिस के घरवाली, नमनी संगे ऊ ईंट के भट्ठा पर काम करे खातिर तेलंगाना, आंध्र प्रदेश आउर तमिलनाडु जात रहस.
"साल 2019 के नवंबर के बात बा, हमनी चेन्नई ईंट-भट्ठा पर काम करे खातिर गइल रहीं," बूटे के पतोह नमनी बतइली. उनकरा हिसाब से ओह घरिया परिवार के 10 लोग गइल रहे. एह में 50 बरिस के घरवाला नरूपा, 24 बरिस के सबले बड़ लइका जुधिष्ठिर आ 21 बरिस के उनकर घरवाली परमिला, 19 के पूर्णमी, 16 के सजने, 15 के कुमारी आउर उनकर घरवाला 21 बरिस के दिनेश रहस. ऊ बात आगू बढ़इली, "हमनी में से सभे के लोकल सरकार (ठिकेदार) 25,000 रुपइया के पेशगी (एडवांस) देले रहे." संगे 10 बरिस के साबित्री आउर 6 बरिस के जानकी भी गइल रहस, जिनका पइसा ना मिलल रहे.
नमनी दोसर रस्ता निकाले में लाग गइली. ऊ दोसरा तरह के दवाई के सहारा लेवे के सोचली. ऊ बतावत बाड़ी, "हमार घरवाला लोग सलाह देलक कि हम उनकरा सिंधकेला (25 किमी दूर) लेके जाई आउर उहंवा आयुर्वेदिक इलाज कराईं. दवाई लेवत एक महीना हो गइल, बाकिर उनकर तबियत में कवनो सुधार ना भइल." नरूपा के तबियत बिगड़त चल गइल. बाद में उनकरा के 40 किमी दूर पटनागढ़ लगे रामपरु के एगो समुदाय स्वास्थ केंद्र ले जाइल गइल.
नरूपा अंत में साल 2021 के मार्च में अंतिम सांस लेले. ऊ अपना पाछू आठ गो लरिकन, जे में सबले छोट संतान मात्र छव बरिस के रहे, छोड़ गइले.
बूटे के कहनाम बा, "जब नरूपा बेमार पड़ल, त आपन बहिन उमे (अकेला बहिन) लगे मदद मांगे गइल रहे." उमे बियाहल बाड़ी आउर लगे के एगो गांव (मालवाड़ा) में बसल बाड़ी. दादी बतइली, "ऊ भाई खातिर आपन गहना कुरबान कर देली. दूनो भाई-बहिन के बीच अइसने स्नेह रहे." नरूपा ओह गहना के गिरवी रख देले रहस. एकरा से कुछ हजार रुपइया मिलल जे उनकर दवा-दारू में खरचा हो गइल.
साल 2013 में बूटे आउर उनकर स्वर्गवासी घरवाला गोपी माझी के एगो सरकारी आवास मिलल रहे. साल 2014 में गोपी माझी चल बसले. बूटे बतावत बाड़ी, "जब माझी जिंदा रहस, तब हमनी के 10 हजार, 15 हजार आउर 15 हजार के तीन किस्त में 40 हजार रुपइया मिलल रहे." परिवार घर बनावे खातिर पत्थर आउर बालू कीन लेले रहे. बाकिर गोपी माझी एहि बीच चल बसले आउर घर बनावे के काम रुक गइल.
बूटे कहली, "हमनी काच घर से कइसहूं काम चलावत बानी." ऊ खरीदल गइल पत्थर के ढेर ओरी अंगुरी देखावत कहे लगली, जे अबले काम में लावल नइखे गइल, आउर बेकार पड़ल बा.
आपन बेटा-पतोह के उलट, बूटे काम करे दोसर राज्य कबो ना गइली. ऊ कहली, "हम खरचा चलावे खातिर आपन परिवार के जमीन पर खेती करत रहीं. दोसरा राज्य जाके काम सुरु करे वाला नरूपा पहिल आदमी रहे." परिवार आपन जमीन गांव के गौंटिया (महाजन) लगे 10,000 रुपइया में गिरवी रखले बा.
"जुधिष्ठिर (नरूपा के लइका) के काम करके ऊ जमीन छोड़ावे के पड़ी," दादी बात आगू बढ़ावत कहतारी.
बियाह के पहिले नमनी रोजी-रोटी खातिर कबो उड़ीसा से बाहिर ना गइल रहस. पहिल बेर ऊ आपन घरवाला संगे आंध्र प्रदेश के महबूबनगर गइल रहस. उनकर सबले बड़ बेटा जुधिष्ठिर ओह घरिया तेसरा कक्षा में रहस. "काम खातिर एडवांस बहुते कम रहे- हमरा त बस 8,000 रुपइया मिलल रहे. हमरा साल त नइखे याद, बाकिर सजने (लइकी) तब कुछे महीना के रहस. एहि से हमनी ओकरो अपना संगे ले गइल रहीं." नमनी कहतारी कि तबे से- 17 बरिस पहिले- हर बरिस काम खोजे खातिर ऊ लोग अलग-अलग जगह जात रहे.
पहिल बेर पलायन कइला के बाद, परिवार काम खातिर अब हर साल दोसर राज्य जाए लागल. "दू बरिस ले हम फेरु आंध्र प्रदेश ही गइनी. ओह घरिया हमरा 9,500 रुपइया एडवांस मिलल," ऊ कहली. अगिला चार बरिस ले ऊ लउट के उहंई बेर-बेर जात रहली. धीरे-धीरे पूरा समूह खातिर एडवांस 15,000 रुपइया हो गइल.
साल 2019 में चेन्नई गइला पर सबले जादे कमाई भइल रहे. उहंवा 25,000 रुपइया के एडवांस मिलल. चेन्नई में, ओह घरिया हर 1,000 ईंटा खातिर मजूर के एगो ग्रुप के मोटा-मोटी 350 रुपइया मिलत रहे. आउर एक हफ्ता में 4 मजूर के एगो ग्रुप के हर आदमी के 1,000-1,500 के कमाई हो सकत रहे.
ऊ लोग के हफ्ता के हिसाब से पइसा देहल जात रहे. ऊ पइसा से राशन, साबुन, शैंपू आउर जरूरत के दोसर सामान खरीदाए. नमनी बतावत बाड़ी, "पइसा देवे घरिया सुपरवाइजर एडवांस में से कुछ पइसा काट लेवे आउर बाकी पगार हमनी के देवत रहे." ई तब तक चले, जबले एडवांस के सभे पइसा चुक ना जात रहे.
जादे करके मजूर लोग के आखिर में 100 से भी कम पइसा मिले. ई पइसा निर्माण क्षेत्र के अकुशल कामगार खातिर तय न्यूनतम मजूरी के आधा से भी कम बा. मुख्य श्रम आयुक्त, केंद्रीय श्रम आउर रोजगार मंत्रालय के ऑफिसर के हिसाब से चेन्नई जइसन शहरी क्षेत्र में चेंबर ईंट बनावे वाला मजूर के 610 रुपइया (1,000 ईंटा खातिर) के दिहाड़ी मिले के चाहीं.
नरूपा आउर उनकर परिवार के मिले वाला मजूरी एह श्रम कानून के घोर उल्लंघन बा.
भवन आउर दोसर निर्माण कार्य में लागल जादे करके अंतरराज्यीय उड़िया प्रवासी मजूर, उड़ीसा भवन आउर दोसर निर्माण मजदूर अधिनियम, 1996 के तहत लाभार्थी के तौर पर पंजीकृत नइखे. एकरा तहत उनकरा सुरक्षा, सेहत आउर तमाम कल्याणकारी सुविधा मिले के नियम बा.
अइसे ता, नरूपा आपन नाम पंजीकृत कइले रहस. बाकिर उनकर परिवार के एह कानून के एगो छोट चूक चलते कोई लाभ नइखे मिलत. एह कानून के तहत लाभ पावे खातिर, पंजीकृत लाभार्थी के लगातार तीन बरिस ले एकर कोष में 50 रुपइया जमा करे के होखेला. ई पइसा बलांगीर में श्रमिक विभाग के जिला कार्यालय में जमा करे के होखेला. कार्यालय बलांगीर जिला के हिआल गांव के उनकर घर से 80 किमी दूर बा.
एक मई, 2022 के बाद ई प्रक्रिया ऑनलाइन हो गइल बा. नरूपा के चेन्नई जाए के तुरंत पहिले उनकर श्रमिक कार्ड मिलल रहे. एक त लॉकडाउन, दोसर आपन बेमारी चलते ऊ जिला कार्यालय जाके कोष में सलाना राशि जमा ना करा सकल रहस. अब परिवार जे मुआवजा के हकदार बा, ओकर दावा करे में दिक्कत आवत बा.
रिपोर्टर बलांगीर जिला मजिस्ट्रेट सह कलेक्टर के एगो चिट्ठी लिखले बाड़न. उनकर आधिकारिक व्हाट्सऐप नंबरो पर संपर्क कइल गइल बा. चिट्ठी आउर मैसेज में अनूरोध कइल गइल बा कि उड़ीसा भवन आउर दोसर निर्माण मजदूर अधिनियम के अंतगर्त मिले वाला सभे लाभ आउर मुआवजा नमनी आउर उनकर परिवार के देहल जाव. स्टोरी छपे घरिया तक उनकरा ओरी से कवनो जवाब ना मिलल ह.
